Kunstenaars gee hulp | Netwerk24
Kunstenaars gee hulp
Deur Maricelle Botha 08 Augustus 2019 06:02
Dr. Riana van Zyl, Dr. Ivan Westmore en Tertia de Bruin op die opening van die Moeder-en-kind- Akademiese Hospitaal-stigting (Macah) se kunsuitstalling Earth Water Wind Fire.Foto: Maricelle Botha
Plaaslike en nasionale kunstenaars het hul hart oopgemaak deur van hul kunswerke aan die Moeder-en-kind- Akademiese Hospitaal-stigting (Macah) te skenk om as deel van ’n groepuitstalling verkoop te word.
Die uitstalling, Earth Water Wind Fire, wat Vrydag (02/08) in Gallery on Leviseur geopen is, is ’n kunsuitstalling wat as geldinsamelingsprojek vir die stigting dien.
Dit sluit onder meer eietydse Suid-Afrikaanse keramiek- en beeldhouwerke in, asook sketse en skilderye deur ’n paar bekende name.
Met dié uitstalling kry kunsliefhebbers die geleentheid om vir ’n goeie doel bekostigbare werke te bekom.
Kunstenaars wie se werk deel van die uitstalling is, is onder meer Dina Grobler, Helena de Waal, Fanie Viljoen, David Griessel en Alida Stewart.
Vir diegene wat nie nou hul hand so diep in die sak kan steek nie, is daar ook die opsie van kunskaartjies.
Met die kunstenaars se toestemming het die stigting die onderskeie kunswerke op kaartjies laat druk.
Met Kersfees wat weer om die draai is, is dié ’n perfekte Kerskaartjie om ’n spesiale geskenk te vergesel.
Kaartjies word teen R50 stuk verkoop, en kan by die galery by 082-880-6774 of by Tertia de Bruin van die Macah-stigting by 082-808-6099 bestel word.
Die uitstalling duur tot 22 September.